הוועדה לענייני ביקורת המדינה, כנסת 18, פרוטוקול מספר 190, 2011-07-25 13:00

יואל חסון: שלום, צהריים טובים.

יואל חסון: אני מתכבד לפתוח את ישיבת הוועדה לענייני ביקורת המדינה בנושא דיווח על פעולות מבקר המדינה בנושא הביקורת על אסון השריפה בכרמל, לפי סעיף 6(א) לחוק מבקר המדינה.

יואל חסון: אני חשבתי, בהתייעצות עם מבקר המדינה, שנכון בסוגיה משמעותית כזאת באחד הנושאים אני חושב המורכבים ביותר שביקשה הוועדה הזאת מהמבקר לבדוק, ראוי שיהיה בעת הזו נוהל של דיווח על פעולות המבקר וצוותו בנושא של עבודת הביקורת בתחום הזה.

יואל חסון: כידוע לכם, הוועדה לביקורת המדינה קיימה דיונים נוקבים ומשמעותיים בנושא הזה, דיונים לא קלים, שבאמת גם לאור האסון, חשפו בעיות קשות מאוד שחשבנו, הוועדה חשבה, ובוודאי גם בסופו של דבר זו גם ההחלטה שהתקבלה, שמבקר המדינה ראוי שיבדוק ויחקור את המשמעות או את האירועים סביב אסון הכרמל, פעולות הממשלה וכל היוצא באלו.

יואל חסון: צריך לומר באופן ברור, המבקר יציג כאן דיווח על הפעולות של המבקר, של צוותו.

יואל חסון: לא יהיו כאן כמובן ממצאים או דברים מן הסוג הזה שקשורים לתוצאות הביקורת.

יואל חסון: מבקר המדינה, לפני שאני אבקש ממך להציג את הדברים, מה שכן חשוב, לדעתי, וזה גם דובר בוועדה בכינוס האחרון שאנחנו כינסנו כאן, אני חושב שהציבור הישראלי כולו ובוודאי המשפחות ששכלו את יקיריהן, מאוד מאוד רוצים לדעת את האמת ורואים בך, אדוני המבקר, ובצוותך ובמוסד שאתה עומד בראשו, הגוף האובייקטיבי והנכון ביותר שיכול אולי במובן צריך להגיד את זה בצורה ברורה: לחשוף את האמת.

יואל חסון: לדעת באמת מה קרה, למה קרה, מי לא עשה את תפקידו כראוי ואני חושב שאנשים מאוד מאוד מצפים לעבודת הביקורת הזאת ולדו"ח הזה שאתה אמור להכין.

יואל חסון: אני אשמח מאוד אם תוכל, בהתייחסות שלך, במגבלות הקיימות, להתייחס גם לנושא של לוח הזמנים ומתי עבודת הביקורת הזאת תסתיים ותבוא אל קצה כדי שנוכל לבוא עם בשורה, גם לציבור, גם לציבור שאני חייב לומר לך, התגובות שאני מקבל אלי.

יואל חסון: אסון הכרמל זה משהו שנחרת בתודעה הציבורית, באמת כאסון יוצא דופן של החברה הישראלית.

יואל חסון: אנשים מאוד רוצים לדעת מה קרה, אנשים מאוד רוצים לדעת את התמונה הרחבה של האירועים הללו ומה אירע ולמה קרה ומי אחראי ובוודאי גם המשפחות, כפי שאמרתי.

יואל חסון: לכן, אני מאוד אשמח, אדוני המבקר, אם תתייחס גם לנושא של לוח הזמן.

יואל חסון: בבקשה, אדוני המבקר.

מיכה לינדנשטראוס: אדוני היושב-ראש, חברי הכנסת, אורחים נכבדים.

מיכה לינדנשטראוס: אני אתחיל בצד המשפטי ואחר-כך אעבור לצד העובדתי.

מיכה לינדנשטראוס: ביקשתי מחבריי שנמצאים פה שניים מראשי משרד המבקר שהם מנהלי חטיבות במשרד, יושב מימיני מר בעז ענר, שהוא מנהל חטיבת משרדי הממשלה בתל-אביב, במרכז והוא עומד בראש צוות הבדיקה של הנושא של השריפה בכרמל ולידו נמצא מר שמואל גולן, מנהל החטיבה של השלטון המקומי שערך את הביקורת בתחום של השלטון המקומי בנושא השריפה בכרמל.

מיכה לינדנשטראוס: אני אשמח אם הם לאחר מכן גם ישלימו דברים שאני לא אעלה אותם.

מיכה לינדנשטראוס: אני באופן מסודר, מתחיל בעצם בנושא המשפטי.

מיכה לינדנשטראוס: תראו, רבותיי, אנחנו כאן נמצאים היום על-פי סעיף 6(א) לחוק מבקר המדינה התשי"ח- 1958.

מיכה לינדנשטראוס: תרשו לי להקריא לכם את סעיף החוק הזה, 6(א) אומר כך: המבקר יפעל מתוך קשר עם הוועדה לענייני ביקורת המדינה של הכנסת, בחוק זה – הוועדה, וימסור לה דין וחשבון על פעולותיו בכל עת שייראה לו או שיידרש על-ידי הוועדה.

מיכה לינדנשטראוס: במילים אחרות, התפקיד של המבקר במקרה כזה הוא לא להיכנס לגופם של דו"חות הביקורת, למסקנות של דו"חות הביקורת בשלב זה, אלא להתייחס יותר לכל נושא של הפעולות שנעשות על-ידי משרד מבקר המדינה.

מיכה לינדנשטראוס: בעניין זה, אדוני היושב ראש, חברי הכנסת, אני רוצה להביא לידיעת

מיכה לינדנשטראוס: כם שאנחנו נמצאים בשלבים סופיים של הכנת הטיוטה.

מיכה לינדנשטראוס: שוחחתי היום עם חברי, מר בעז ענר, ועם חברי מר גולן, ובעצם אנחנו נמצאים כרגע בשלב שתוך שבעה, עשרה, 14 יום במקסימום, תצא הטיוטה של דו"ח מבקר המדינה על השריפה בכרמל.

מיכה לינדנשטראוס: על-פי צורת העבודה של משרד המבקר, הדברים מתבצעים כדלקמן: אנחנו עוסקים בבדיקה של הנושא, אנחנו ראיינו בנושא הזה מספר גדול מאוד של עדים ואחרים, מי שהיה בזמן השריפה, מי שהיה פעיל בזמן השריפה, מי שלאחר מכן היה פעיל וכל מה שקשור בנושאים האלה, ראיינו אותם.

מיכה לינדנשטראוס: ראיינו בין השאר גם כמעט את כל המשפחות של האנשים שנהרגו באירוע הנורא הזה, ביקרנו בבתיהם, היה לנו איש מיוחד שעסק בתחום הזה של ביקור, כי הדברים גם באותם ביקורים נתנו לנו עוד דברים או עוד עובדות שאנחנו לא היינו מקבלים אותם בדרך רגילה.

מיכה לינדנשטראוס: אני מתכוון עזרה שקיבלנו מאסיבית מאוד מצד המשפחות של הקרבנות במקרה הזה.

מיכה לינדנשטראוס: אני רוצה להוסיף שהיה שיתוף פעולה מלא בין המבוקרים לבינינו והיה שיתוף פעולה מלא בין העדים לבינינו.

מיכה לינדנשטראוס: אנחנו קיבלנו את החומרים בצורה חשובה מאוד ומשמעותית מאוד ושיטתית מאוד וממנה יכולה להצטייר כבר התמונה של הטיוטה שעומדת לצאת כפי שאמרתי במקסימום תוך שבועיים ימים מהיום.

יואל חסון: יש מישהו שלא שיתף פעולה אתכם?

מיכה לינדנשטראוס: לא.

יואל חסון: או התקשה בשיתוף הפעולה?

מיכה לינדנשטראוס: לא היה לנו מישהו שהקשה.

מיכה לינדנשטראוס: היה לנו פה ושם מקרים של אנשים, שבאו בעצמם אלינו.

מיכה לינדנשטראוס: אבל לא הקשה ולהפך, היה רצון לשתף פעולה אתנו ואני מוכרח רק לברך על כך.

מיכה לינדנשטראוס: הרצון הזה לשתף פעולה אתנו נתן לנו את התמונה המשמעותית לגבי התרחשות הדברים באותו יום של ה- 2 בדצמבר 2010, ביערות הכרמל.

מיכה לינדנשטראוס: אני רוצה להוסיף עוד דבר.

מיכה לינדנשטראוס: אני אינני יכול ברגע זה לבוא אליך, אדוני היושב ראש ולחברי הכנסת, ולומר לכם בהאי לישנא – תראו, אלה ואלה הממצאים.

מיכה לינדנשטראוס: הייתי מאוד מעוניין לעשות את זה, אבל זה לא ניתן.

מיכה לינדנשטראוס: אני רק יכול לומר משפט אחד – הבדיקות שאנחנו ערכנו בחודשים האחרונים בנושאים האלה, גילו רשלנות גבוהה מאוד שאותה אני לא אפרט.

מיכה לינדנשטראוס: הממצאים של הדו"ח שלנו בטיוטה, קשים מאוד.

מיכה לינדנשטראוס: מעבר לגבול הזה, כמובן, אני לא יכול להיכנס ואני חושב שהביטוי העברי שאומר ודי לחכימא ברמיזא, ממלא פה את התפקיד המרכזי.

מיכה לינדנשטראוס: הממצאים קשים מאוד, אני חוזר על הדברים האלה, ובכך בעצם אני חוזר על הדברים האלה ובכך בעצם אני עובר מהנושא של הדברים המופיעים בדו"ח עצמו לדיווח שאני רוצה לתת לכם על-פי סעיף 6 לחוק מבקר המדינה.

מיכה לינדנשטראוס: אני אקריא את הדברים, הם יושלמו לאחר מכן, אם חבריי ימצאו לנכון, גם מר ענר וגם מר גולן וגם עובדים נוספים בכירים שלנו, שנמצאים פה באולם הוועד.

מיכה לינדנשטראוס: אם כן, ביום חמישי, 2 בדצמבר 2010, סמוך לשעה 11, פרצה שריפה בכרמל ביישוב עוספייה.

מיכה לינדנשטראוס: האש התפשטה במהירות למערב ולצפון מערב, תוך שהיא מסכנת בני אדם ויישובים.

מיכה לינדנשטראוס: האירוע הנורא ביותר בשריפה היה קיפוח חייהם של 44 איש, צוערים, סוהרים, מפקדי משטרה, כבאים, אזרח ונער מתנדב צופי אש.

מיכה לינדנשטראוס: כמו כן נגרם נזק ניכר לרכוש, 74 בתים נשרפו כליל, 173 בתים ניזוקו, בנוסף פונו כ- 17,000 איש מתוכם כ- 10,000 מאוניברסיטת חיפה וכן נשרפו שטחי יער עצומים, כ- 32,000 דונם של חורש ובהם כארבעה מיליון עצים.

מיכה לינדנשטראוס: החל מינואר 2011, החל משרד מבקר המדינה לבחון את הנושא.

מיכה לינדנשטראוס: הבדיקה נערכת ונערכה אצל גופים רבים ובהם: משטרת ישראל, שב"ס, איגודי ערים לכבאות, בדגש על איגודי ערים של חדרה וחיפה, נציבות שירות הכבאות, משרד הפנים, רשויות מקומיות שנכללות באזור הגיאוגרפי שבה התפשטה השריפה ובהן חיפה, טירת הכרמל, מועצה אזורית חוף הכרמל, עוספייה, דליית אל כרמל וכן אצל נציגי היישובים ובהם בית אורן, עין הוד, ניר עציון, עין חוד ועוד.

מיכה לינדנשטראוס: רט"ג, קק"ל, משרד החקלאות ומשרד הביטחון, חיל האוויר, פיקוד העורף, רח"ל ועוד.

מיכה לינדנשטראוס: בבדיקה אצלנו, במשרדנו, השתתפו ומשתתפים מעל 30 עובדי ביקורת.

מיכה לינדנשטראוס: מבחינה מספרית, אחד המספרים הגבוהים ביותר של ביקורות שאנחנו ערכנו בשנים האחרונות, מבחינת מספר המשתתפים בביקורת.

מיכה לינדנשטראוס: תחשבו על 30 עובדי ביקורת שכל מה שהם עוסקים כיום, זה אך ורק בתחום הביקורת, על השריפה בכרמל.

מיכה לינדנשטראוס: מבחינת מי שמכיר את הנושא ואני אומר אותו כאיש שנמצא במקום.

מיכה לינדנשטראוס: 30 עובדים זה מספר משמעותי ביותר לקיום בדיקה עמוקה ביותר.

מיכה לינדנשטראוס: אם אני פה עוצר רגע, לגבי התמשכות הביקורת.

מיכה לינדנשטראוס: אני רוצה שתבינו דבר אחד, מה אנחנו יצרנו בנושא הביקורת, מאז הקמת המוסד הזה.

מיכה לינדנשטראוס: לא נוציא מסמך, שאנחנו לא בטוחים שבדקנו אותו לפני ולפנים, בצורה העמוקה והיסודית ביותר.

מיכה לינדנשטראוס: מבחינה זו, המהירות לא תהיה בעוכרינו.

מיכה לינדנשטראוס: לא ניתן למהירות להדביר את כוחנו בעניין הזה.

מיכה לינדנשטראוס: ולכן, כל בדיקה שלנו, צריכה להיות עמוקה, יסודית, רצינית, לראות את כל הצדדים, לשמוע את כל הצדדים, כולל כמובן את העדים לאירוע ולאחר מכן גם את אותם אנשים שהם מבוקרים, שזכותם על-פי כללי הצדק הטבעי גם לומר את דברם.

מיכה לינדנשטראוס: והדברים ייאמרו עכשיו, לאחר שהטיוטות הוכנו ולאחר שתוך השבוע עד שבועיים הקרובים הם כולם, המבוקרים, יקבלו את הטיוטות ויצטרכו להגיב עליהם ואנחנו נצטרך לאחר מכן להכין את הדו"ח הסופי, על-פי העמדות של כל מי שהיה בפנינו בתחום הזה.

מיכה לינדנשטראוס: אני חוזר ואני אומר, העומק של הדברים מחייב זמן, מחייב מאמץ גדול ומחייב זמן.

מיכה לינדנשטראוס: ולכן, אי-אפשר להאיץ את התהליך כי סופו של דבר, אם אתה מאיץ את התהליך הזה, אתה יכול לגרום בעניין הזה נזק משמעותי למציאת העובדות הנכונות והאמיתיות של ההתרחשות הנוראה שהיתה.

מיכה לינדנשטראוס: יש ביטוי משפטי יפה בנושא הזה, שאני נושא אותו אתי ממערכת המשפט שאני מגיע ממנה, והוא אומר – מוטב שהצדק ישתהה, מאשר האי-צדק יוחש.

מיכה לינדנשטראוס: ובאמת, הדברים האלה משקפים בצורה משמעותית ביותר את הגישה שלנו בעניין הזה.

מיכה לינדנשטראוס: מוטב שהצדק ישתהה מאשר אי-הצדק יוחש.

מיכה לינדנשטראוס: במקרה שלנו, לכן, הזמן שחלף הוא עדיין, דרך אגב, לעומת בדיקות אחרות שעשינו, הוא עומד בדיוק בפרופורציה מתאימה וכו', אנחנו במקרה הזה, כפי שאמרתי קודם, לקחנו 30 עובדים כדי ליצור מצב שהדו"ח שלנו יצא במועד הקרוב ביותר ואני מניח שהבדיקה הזו היא התבצעה ואני יכול לומר את זה מתוך הניסיון האישי שלי פה, בימים בדיוק שהיתה צריכה להתבצע, בפרק זמן שהיא היתה צריכה להתבצע, כדי להגיע לעומקם של דברים.

יואל חסון: בכל-זאת, איזה שהיא הערכת זמן יש לך, לסיום הבדיקה, להגשת הדו"ח לכנסת?

מיכה לינדנשטראוס: לא.

מיכה לינדנשטראוס: אני יכול להגיד רק את הדברים הבאים – תוך שבועיים, נניח במקסימום, תהיה טיוטה.

מיכה לינדנשטראוס: הטיוטה תופץ בפני המבוקרים.

מיכה לינדנשטראוס: לאחר מכן יהיה למבוקרים פרק זמן, אני מעריך אותו כדי לאפשר להם להתייעץ עם עורכי-דין, להתייעץ עם אחרים.

מיכה לינדנשטראוס: פה יהיו גם כנראה טענות משפטיות משמעותיות, נוכח ההגדרה של חריפות הדברים, כפי שאני הגדרתי אותה.

מיכה לינדנשטראוס: בוא ניקח בחשבון שגם לאחר מכן, אנחנו נדבר על פרק זמן שלא יקטן מחודש או משישה שבועות, ואולי יותר מזה.

מיכה לינדנשטראוס: אני לא הייתי רוצה כרגע להיכנס כבר למסגרת של זמן, כי עדיין לא שיגרנו את הטיוטות.

מיכה לינדנשטראוס: טיוטות ישוגרו תוך שבועיים, כפי שאמרתי ואני חוזר על זה כבר פעם נוספת.

מיכה לינדנשטראוס: אני חוזר לדין וחשבון שלי לוועדת הביקורת.

מיכה לינדנשטראוס: הבדיקה נסמכה על תיעוד של הגורמים שנבדקו ובכלל זה על תשדורות של מערכות הקשר של הגורמים, מידע מיומני מבצעים, נהלים פנימיים ואף תיעוד של רשתות תקשורת וגורמים אזרחיים אחרים, כפי שהוקלט ושצולם בשטח, בזמן אמת.

מיכה לינדנשטראוס: כמו-כן נתקיימו פגישות וראיונות ונאסף מידע באמצעות שאלונים מעשרות גורמים.

מיכה לינדנשטראוס: הבדיקה כללה גם סיורים בשטח.

מיכה לינדנשטראוס: הדו"ח, ככל שהוא מתגבש, יכלול כמה נושאי פרקים.

מיכה לינדנשטראוס: אנו שמים דגש עיקרי על אירועי היום הראשון לשריפה, קודם לפריצתה ועד אחרי אירוע שריפת האוטובוס.

מיכה לינדנשטראוס: המטרה היא לייצר תמונה ברורה וכוללת ככל האפשר, על אירועים אלה, תוך דגש על האירועים הקשורים בשריפת האוטובוס.

מיכה לינדנשטראוס: בנוסף, אנו מבקשים להשליך מאירוע השריפה בכרמל אל השאלה המערכתית, אופן ויכולת ההתמודדות של מדינת ישראל, עם אסון המוני.

מיכה לינדנשטראוס: אסון מורכב, שבו מעורבים גורמים מרובים.

מיכה לינדנשטראוס: לכך יש גם השלכות בשאלת המוכנות לשעת חירום.

מיכה לינדנשטראוס: הפרק הראשון של הדו"ח, ולא ניכנס לתוכנו של הדו"ח, יכלול באופן כללי ניתוח תפקוד משטרת ישראל, שב"ס ושירותי הכבאות.

מיכה לינדנשטראוס: הפרקים הנוספים שלנו יכללו בין היתר את הנושאים הבאים: פעולות למניעת שריפות יער, אחריות שירותי הכבאות, רשות הטבע והגנים, הרשויות המקומיות ואחרים.

מיכה לינדנשטראוס: פעולות מערכת הביטחון, התפקוד והתרומה של המערכת בכל הנוגע למעורבותה בשריפה, ההשלכה בדבר שאלת האחריות במקרים שקיים לדאבון הלב אסון כל-כך גדול.

מיכה לינדנשטראוס: פעולות הרשויות המקומיות, הן בהיערכותן ומוכנותן לאירועי שריפות גדולות, לרבות דגש על סדרי פינוי אוכלוסייה.

מיכה לינדנשטראוס: היבטים נוספים שנבדקים: ארגון ומינהל במערך הכבאות, ניגודי עניינים וסוגיות הנוגעות אפילו לתחום של טוהר המידות.

מיכה לינדנשטראוס: ייתכן ופרק זה שאני מדבר עליו כרגע, יפורסם בנפרד.

מיכה לינדנשטראוס: יש לנו נושא שגם הוא נבדק – טייסת הכיבוי החדשה.

מיכה לינדנשטראוס: נושא זה נמצא בבדיקה.

מיכה לינדנשטראוס: פרסום הפרק ייעשה בשלב מאוחר יותר.

מיכה לינדנשטראוס: יש לנו רשימה של הנושאים שאנחנו כמובן עוסקים בהם במסגרת הבדיקה, הם כוללים את הכוננות והמוכנות של מערך הכבאות לאירועים המתפתחים בשגרה, האם מערך הכבאות ערוך ומוכן ליום שיוגדר על-ידי השירות המטאורולוגי כבעל סיכוי גבוה לפריצת שריפת יער, האם היו או לא היו התראות על סיכונים כאלה, מה נעשה אתם, האם הופעלה או לא הופעלה כוננות מיוחדת, האם הועמדו מטוסים בכוננות והאם למדינת ישראל בתור דוגמה, היה מלאי ראוי של חומרים מעכבי שריפה וכדומה.

מיכה לינדנשטראוס: שאלה נוספת היא כמובן מהו המענה הראשון שניתן עם קבלת ההודעה על פרוץ השריפה, האם הגיעו כוחות ואמצעים מתאימים, האם הופעל מערך כיבוי אווירי.

מיכה לינדנשטראוס: כיצד הופעל המערך המשולב של מערך הכבאות והמשטרה.

מיכה לינדנשטראוס: יכולת הפיקוד והשליטה של שירותי הכבאות, של משטרת ישראל והיכולת המשולבת ביניהם.

מיכה לינדנשטראוס: האם יש לארגונים האלה, יש או אין, כלים לניהול, פיקוד ושליטה.

מיכה לינדנשטראוס: האם הופעלו הכלים האלו, מהי התרגולת השגרתית של הארגונים, להתמודדות עם אירועים חריגים.

מיכה לינדנשטראוס: האם לכוחות בשטח היתה היכולת לקבל תמונת מצב, כן היא יכלה לקבל, לא יכלה לקבל, על מצב האש, על כיווני התפשטותה, מהירות התפשטותה והסיכונים שהיא יוצרת.

מיכה לינדנשטראוס: אגב, בנושא האש, היו לארגונים שונים, ארגוני חילוץ והצלה, כמו כיבוי אש, מד"א, שב"ס, משטרה, מידע כזה או אחר על האש וסיכוניה.

מיכה לינדנשטראוס: בהתאם, אנחנו בוחנים מה היו סדרי העברת המידע בין הארגונים.

מיכה לינדנשטראוס: כיצד המשטרה, כמי שמפקדת על אירוע מסוג זה ניהלה את האירוע?

מיכה לינדנשטראוס: האם ערכה את הפעולות המתבקשות ממנה?

מיכה לינדנשטראוס: האם נערכו בתדירות מספקת?

מיכה לינדנשטראוס: האם הם בוצעו במתכונת שנקבעו בנוהלי המשטרה, עם כל מה שקשור בזה.

מיכה לינדנשטראוס: האם בנושא בדבר ההיערכות של המצב, חיתוכי מצב, בחינתם של צירים שיש לנוע בהם או לחוסמם, וחלופות לצירים שתחת סיכון בעיקר חלופות לציר 721, שזה הציר מכלא דמון כלפי מערב, הציר שבו עלה ונשרף האוטובוס.

מיכה לינדנשטראוס: האם מפקדי השב"ס, כן או לא, פעלו על-פי הנהלים באשר לפינוי בית כלא ובדבר סדרי ריכוז הכוחות טרם עלייתם לכלא כרמון.

מיכה לינדנשטראוס: מה היו ההנחיות בנדון, האם פעלו על-פיהם או לא פעלו?

מיכה לינדנשטראוס: כל השאלות האלה יקבלו כמובן מענה בטיוטת הדו"ח, שתצא מהיום מקסימום בעוד שבועיים ימים.

מיכה לינדנשטראוס: אני הבאתי בפניכם את עיקרי הדברים, אדוני היושב ראש, שהם הדברים שאני עוסק בהם, שאנחנו עוסקים בהם, ש- 30 איש מתוכנו, יום ולילה עסוקים בהם, נטו.

מיכה לינדנשטראוס: לא עוסקים בשום נושא אחר.

מיכה לינדנשטראוס: ולכן הדברים האלה הם מבחינתנו הטיוטה היא מאוד יסודית, מאוד מעמיקה, תוך שבועיים כפי שאמרתי, במקסימום, היא תוגש לציבור ותוגש לאנשים שבהם אנחנו דנים, שיש להם את הזכות כמובן להגן על עצמם, להגיב על הדברים האלה ואז יהיה הדו"ח הכללי והכולל, שאנחנו נוציא אותו.

מיכה לינדנשטראוס: אני רוצה לומר אדוני היושב ראש, שמבחינת דו"חות דומים שהיו לנו בשנים האחרונות, כידוע לך אנחנו עוסקים כיום בעוד כמה דו"חות.

מיכה לינדנשטראוס: אני שוב מדגיש – כמות כוח האדם שהקדשנו לנושא הזה, מבחינתנו, היא כמות שיא וזה משום העניין שאנחנו רואים שהנושא הזה הוא החשוב ביותר שמשרד מבקר המדינה עוסק בו ברגעים אלו.

מיכה לינדנשטראוס: תודה רבה.

יואל חסון: תודה רבה.

יואל חסון: אתם רוצים בקצרה להוסיף משהו שהמבקר לא אמר?

בעז ענר: כן, אני קצת רוצה לתאר את התהליך.

בעז ענר: אז כמובן יש לנו את התחקירים שעשו הגופים, אבל זו רק נקודת מוצא ראשונית ואפילו לא ראשונית, כי הבדיקה שלנו בוחנת גם את התחקירים לעומקם, האם התחקירים באמת היו מעמיקים ומספקים, או בחלקם מטייחים.

בעז ענר: שאלות מאוד מהותיות שעולות במישור הזה.

בעז ענר: וכדי לעשות בדיקה מעבר לתחקירים, הלכנו להקלטות של הקשר, להקלטות של רדיו וטלוויזיה.

בעז ענר: תמללנו אותן, הצלבנו אותן, לקחנו עדויות והצלבנו אותן.

בעז ענר: אנחנו גם יצרנו ציר זמן, מפרוץ השריפה עד לאחר השריפה של האוטובוס, כל רגע מתועד מה קרה, מי היה, מי עשה וכדומה.

בעז ענר: ומדובר פה במספר ארגונים שצריכים לעבוד במשולב.

בעז ענר: לקחנו את הפקודות, יש להם פקודות, יש להם נהלים, תרגמנו אותם ובחנו את המעשה מול הפקודה.

בעז ענר: יש לנו סרגל די ברור במישור הזה, מה עשה כל ארגון, לפי התורה שלו.

בעז ענר: כפי שאמר המבקר, הממצאים הלכאוריים הם כבדי משקל, הם בהחלט משמעותיים.

בעז ענר: זה עשוי להאריך את משך התגובה של המבוקרים, כי השאלות הן כבדות מאוד, לכל המערכים, בעיקר למשטרה, שירות בתי הסוהר ושירותי הכבאות, נציבות הכבאות, משרד הפנים, שאלות מאוד מורכבות במישור הזה.

בעז ענר: כמובן, יש גם את המישורים האחרים וגם שם יש שאלות כבדות משקל, שלטון מקומי, רשות הטבע והגנים, תמונה כוללת וכפי שהמבקר אמר, אנחנו גם רואים את השריפה כמשל, האם זה נותן לנו מענה לשאלות האם מדינת ישראל ערוכה.

בעז ענר: כי אם פה לא היית ערוך, מה לגבי מקרים אחרים ויש פה בהחלט סימני קריאה.

יואל חסון: השאלות הקשות שנשאלו, נשאלו גם את הדרג הנבחר בממשלה?

מיכה לינדנשטראוס: כל הדרגים.

בעז ענר: כל הדרגים, ואין עלינו לחצים והדרך שלנו באמת היא דרך שיטתית לומר מה שיש לנו בשלב הטיוטה.

בעז ענר: כמובן שבין הטיוטה לבין הדו"ח הסופי, עשויים לחול שינויים.

בעז ענר: אני גם רוצה לדבר על המימד הרגשי.

בעז ענר: נפגשנו עם נציגי המשפחות.

בעז ענר: אפילו בפורום של המבקר, זה תהליך קורע לב, כשבאים אליך נציגי המשפחות ולפעמים אפילו הם מעלים סוגיות רגשיות אישיות שמבקר המדינה לא יכול לטפל בהן ואז אנחנו לקחנו את הסוגיות האלה והעברנו לשר לביטחון פנים, בקשה לדעת איפה הבן שלי או הבת שלי שכבו וכיצד הם מתו וכדומה, שאלות שהדו"ח לא ייתן עליהן תשובות.

בעז ענר: שאלות פרטניות מאוד רגישות, אישיות, העברנו את זה לשר לביטחון פנים, כולל בעיות שזה היה מבוטח וזה לא היה מבוטח, סוגיות מהסוגיות האלה.

בעז ענר: וברגע שאתה קורא את המסמכים ומאחורי זה עומדות נפשות ואתה רואה את הדברים, זה קשה גם לצוות הביקורת.

בעז ענר: אתה רואה את הדברים האלה וזה קשה, זה קשה.

בעז ענר: אבל אנשים עובדים קשה, עובדים שעות נוספות מרובות.

בעז ענר: כמעט כל החומר מוכן, יש פרקים אחרונים, הרגישים ביותר, שאו-טו-טו כפי שהמבקר אמר, יאושרו.

בעז ענר: אנחנו רוצים להוציא את הכל יחד, כי אם תוציא את זה בשלבים, אתה לא יודע מה יודלף, מתי יודלף.

בעז ענר: אנחנו רוצים שהמסה תצא כמכלול ואז נתפנה לקבל את התשובות, לעבד אותן, זו סוגיה שתיקח עוד זמן.

יואל חסון: תודה.

יואל חסון: תודה לך.

שמואל גולן: מטבע הדברים כמובן שההתמקדות היא על ההתנהלות של השריפה והאסון שהיה סביב השריפה, אבל בל נשכח שבמוקד היו גם חמש רשויות שציינו אותן פה, אז כמובן אנחנו בחנו גם את חמשת הרשויות האלה, זה שתי עיריות – חיפה וטירת הכרמל, המועצה האזורית חוף הכרמל שהיא בעצם במוקד השריפה, כאחראית על כל היישובים שנמצאים על גב ההר ועוספיה ודליה, שהן היו באחת הפינות של תחילת השריפה.

שמואל גולן: כמו-כן כמובן עסקנו בכל בדיקות ההשלמה שעשינו בכל מיני גופים, שהיה להם יד ונגיעה בשריפה, שהם בתחום השלטון המקומי.

שמואל גולן: התמקדנו במיוחד בשני מוסדות רבי קהל, זה הפינוי בהם, הטיפול והפינוי, אז אחד זה המרכז הרפואי לבריאות הנפש בטירת הכרמל שבו בוצע פינוי וכמובן מה שהזכיר פה המבקר – אוניברסיטת חיפה, שגם שם התנהל פינוי ובחנו אותו.

שמואל גולן: בעצם, עסקנו בשני תחומים עיקריים: אחד – ההיערכות והמכונות של הרשויות המקומיות באירוע כזה, החל מדרכי גישה לכוחות הצלה, המשכו במקומות למילוט לתושבים, פינוי, כל הדברים האלה הם במיוחד חשובים שנוציא אותם בשבועות הקרובים, הם חשובים כי חלק מהדברים האלה צריכים גם להיערך בהם היום, מכוח זה שאנחנו נכנסים עכשיו לתקופת הקיץ ובתקופת הקיץ, מטבע הדברים, היא גם עלולה להביא עלינו שריפות נוספות ולכן צריך להיערך עכשיו לסוגיית המים סוגיית החשמל שהיתה אספקה, כל הסוגיות האלה שהן בעצם הפריעו בהמשך גם לפעולות של כוחות ההצלה.

שמואל גולן: זה החלק הראשון.

שמואל גולן: החלק השני – עסקנו בהתנהלות תוך כדי השריפה, התנהלות של הרשויות המקומיות.

שמואל גולן: בעניין הזה יש הערות לכאן ולכאן של היערכות מסוימת שהיא היתה טובה או לא טובה, וזה כמובן נביא בדו"ח.

יואל חסון: תודה.

יואל חסון: אני מודה לך.

בעז ענר: רק לשם המחשה.

בעז ענר: קיבלתי עכשיו במייל, המבקר ביקש נתונים.

בעז ענר: רק עם מי נפגשנו במשטרה: ניצב שמואל קורן, תת ניצב רוני עטיה, ניצב משנה אמנון אלקלעי, ניצב משנה נעם מדר, סגן ניצב יעקב ביטון, רפ"ק רוני סודאי, רפ"ק עופר בראל, רס"מ עדו קיסי קיסנר, רפ"ק עמית פולק, רפ"ק בנצי מוזס, פקד ניצב רפ"ק, זאת אומרת, מאות.

בעז ענר: זה מאות אנשים, שאלונים רבים נשלחו לעשרות עד מאות גורמים.

מגלי והבה: לגבי מטה המשטרה, כל הקצינים האלה, מפקד המחוז הצפוני, לא שמעתי מהמטה, הרי יש למפקדי המחוזות האלה יש פיקוד שיושב בירושלים.

מגלי והבה: האם פגשת, לפי הרשימה שהקראת, לא שמעתי מישהו בעל תפקיד, לא ראש אג"מ או אפילו המפכ"ל, שהם אלה שאמורים לפקד על כוחות משטרה בשעת האירוע הזה, ראינו את השר שם.

בעז ענר: האחריות היתה לגבי מחוז הצפון וכמובן בו התמקדנו.

בעז ענר: פגשנו גם דרגים אחרים, לדוגמה, פגשנו גם לשם דוגמה את המנכ"ל הנוכחי של המשרד לביטחון פנים, את נציב הכבאות הנוכחי, פגשנו גם את השר לביטחון פנים.

בעז ענר: אבל הסוגיה ממוקדת במחוז הצפון.

יואל חסון: מגלי, תורך עכשיו.

מגלי והבה: אני אפתח בנושא הזה.

מגלי והבה: הרי אחריות פיקודית, כמו שיש ראש ממשלה, יש פיקוד למשטרה הזאת.

מגלי והבה: כי אם אנחנו חוטאים לאותה ביקורת, אם הרי אחרי האירוע וההתמשכות שלו, מי שתפש פיקוד מיטיב עם מי שהיה בשטח, ראינו שם את המפכ"ל, ראינו שם את ראש אג"מ, ראינו את השר לביטחון פנים, ראינו את כל הכוחות האלה, שהם גם קיבלו הסמכה מראש הממשלה לפקד על האירוע הזה.

מגלי והבה: אני מעיר פה, שבנושא הזה אולי כדאי לעשות בדיקה, כי לצערי הרב, השריפות עדיין ממשיכות.

מגלי והבה: זה נקודה אחת, אני אשמח לשמוע התייחסות.

מגלי והבה: הנושא השני שאני רוצה לדבר עליו וגם חברי, יושב-ראש הוועדה.

מגלי והבה: אל"ף, תודה על הדיון, גם שמענו את המבקר כאן בשידור ישיר ולפנינו.

מגלי והבה: הנושא שגם ראינו את זה בוועדות אחרות.

מגלי והבה: ראינו כבר בוועדת הפנים והגנת הסביבה, היתה ישיבה של יישום החלטות הממשלה בעקבות השריפה או שריפת הכרמל ויש פה מעין הקדמת המאוחר.

מגלי והבה: אם הממשלה באה ואומרת, זאת אומרת, עוד לא ראתה את הממצאים, והממצאים יהיו בעוד שבועיים.

בעז ענר: לא, הטיוטות יוגשו.

מגלי והבה: תודה על התיקון.

מגלי והבה: הטיוטות בעוד שבועיים, שזו תהיה פעם ראשונה שאותם גורמים שאמורים להשיב כבר עושים מאתנו כחברי כנסת, נציגי ציבור שבאים לפה, מציגים לנו על יישום ההחלטות.

מגלי והבה: אחת הבעיות, דרך אגב, והמבקר גם התייחס לזה שהוא הולך לעשות חקיקה בנושא, יישום ותיקון ליקויים מהביקורות השונות שלפעמים אנחנו שנים רואים שזה לא נעשה.

בעז ענר: עשינו כבר.

מגלי והבה: בהחלט, אני מדבר על היוזמה.

מגלי והבה: כי קודם לא היה והערנו על זה כמה פעמים.

יעקב זלצר: היה גם היה, היה.

יעקב זלצר: היה תיקון ליקויים, אנחנו עוסקים בזה.

בעז ענר: לא היו סנקציות משמעתיות.

יעקב זלצר: לא היו סנקציות משמעתיות, זה הדבר היחידי שלא היה.

מגלי והבה: אל"ף, זה לא הדיון, אבל אני רוצה להגיד לך, אני זוכר את עצמי כקצין, מפקד בכיר בצבא בצפון, כל פעם היו תיקון ליקויים וכשהגענו ראינו, יכולנו מתיקון הליקויים האלה, הרגשנו את עצמנו שאנחנו קרובים לשמיים עוד מעט, אבל כשהיה אירוע נוסף, או פיגוע אחר, מצאנו את עצמנו על הקרקע, שהרבה מן הדו"חות מדווחים על תיקון ליקויים וכשאתה בא לבדוק את זה בפועל, אותם מפקדים, אותו מי ששלח את דו"ח הביקורת שהכל בוצע, הכל יושם, אתה רואה, יש פערים בין היישום לבין מה שמדווח.

מגלי והבה: ואני פה מחזק את ידו של המבקר, כי חלק מהאנשים לא הבינו את התפקיד של המבקר, לצערי הרב פוליטיקאים שאנחנו חלק מהם, אני לא בורח מהאחריות, ותקפו את המבקר.

מגלי והבה: המבקר עושה מלאכתו נאמנה ואני מודה על כך שההשלמה שהוא עושה, ביישום ההחלטות, זה הדבר החשוב, כי הוא לא רוצה שמקרים כאלה יחזרו עלינו ואותן תקלות נמצא את עצמנו.

מגלי והבה: זה הערה כללית.

מגלי והבה: כשבאו לדווח לנו פה על תיקון הליקויים וכאן, אדוני המבקר, צריך לבדוק את הסוגיה הזאת.

מגלי והבה: כי מצד אחד, באו וחלק מהדברים אפילו אנחנו תיקנו ועשינו.

מגלי והבה: אני הלכתי, אני קיבלתי, למען הגילוי הנאות, יושב ראש ועדת הפנים והגנת הסביבה מינה אותי כנציגו ללכת לעשות בדיקה פיסית בשטח ולראות את הממצאים וזה אמור להיות ב- 28 לחודש, עוד יומיים, בעוספייה ודליה.

מגלי והבה: כי לצערי הרב, אם רק בשביל התיקון ליקויים, נכון להיום אין כבאית שם לישועה.

מגלי והבה: זאת אומרת, אם תהיה שריפה עוד, אני מקווה שלא תהיה, אז אין אפילו את הכלים.

מגלי והבה: אז מה אנחנו, איזה הפקת לקחים?

מגלי והבה: שלא לדבר על הליקויים האחרים, אני לא רוצה להיכנס אליהם.

מגלי והבה: אדוני היושב ראש, אני אומר את זה פה בוועדת ביקורת המדינה, שנבין, צריך לגמור עם העידן הזה, לסמן וי ולדווח תיקון ליקויים, כשבפועל, בשטח, הדברים הם אחרת.

מגלי והבה: זה אחריות שלנו וכמובן אחריות של המבקר.

יואל חסון: תודה רבה.

יואל חסון: חבר הכנסת אקוניס, בבקשה.

אופיר אקוניס: תודה.

אופיר אקוניס: אני חייב רק הערה, בהמשך לדבריו של ידידי הסגן, אחוות הסגנים פה.

אופיר אקוניס: הדיון בוועדת הפנים שאתה מדבר עליו, אני הערתי גם למחלקת המחקר והמידע של הכנסת וגם ליושב ראש הכנסת וגם למנהלת המחקר והמידע, שכיוון שמבקר המדינה בודק את הדבר, פתאום לפתע ב- 11 בלילה, באמצעות אתר אינטרנט מכובד ובעל רייטינג ענק, קיבלנו, אני אגב, אפילו לא קיבלתי את זה לידי.

יואל חסון: איזה אתר?

אופיר אקוניס: אתר בשם Ynet.

אופיר אקוניס: ושם אני קראתי במקרה, את הדו"ח של ה- מ.מ.מ.

אופיר אקוניס: אני אמרתי בהגינותי, אני מקווה, ליושב ראש הכנסת וגם למנהלת מרכז המחקר שהבדיקה נעשית על-ידי המבקר בימים אלה.

אופיר אקוניס: מדובר על ישיבה שהיתה, אם אינני טועה, לפני שלושה שבועות ולכן מה פתאום מרכז המחקר והמידע וגם אדוני חבר הכנסת המכובד, איזה כלים יש למרכז המחקר והמידע לבדוק, בניגוד אגב לכלים, זה היה משהו מאוד מוזר, זה נראה לי יותר דבר עיתונאי מאשר מעשי.

אופיר אקוניס: אבל רק שאלה למבקר, משום שנכנסתי לצערי באיחור.

אופיר אקוניס: הטיוטות תישלחנה, הטיוטות תישלחנה למבוקרים בעוד שבועיים וגם יתפרסמו לציבור, הטיוטות?

אופיר אקוניס: לא? אני מנסה להבין את ההליך הטכני.

אופיר אקוניס: רק הם יקבלו את הטיוטות?

מיכה לינדנשטראוס: על פי נוהלי עבודה שלהם, ביקורת המדינה, כאשר אנחנו סיימנו את הבדיקה, השלב הראשון, אנחנו שולחים את הממצאים שלנו, או בקיטוע או את כל הפרק כולו, אצלנו זה דו"ח עב כרס יהיה, שולחים אותם למבוקרים, כדי לקבל מהם את התגובה שלהם.

מיכה לינדנשטראוס: אנחנו קוראים לזה בתחום המשפט כללי הצדק הטבעיים.

מיכה לינדנשטראוס: מחייבים אותנו, לקבל את התגובה של מי שאנחנו ביקרנו אותו.

מיכה לינדנשטראוס: הוא רשאי גם להיעזר בעורכי-דין וזה גם קורה אצלנו לא מעט.

מיכה לינדנשטראוס: ולאחר מכן, מתגבשת, אנחנו מקבלים את התשובות, אנחנו בודקים את התשובות האלה ואז הולך ומתגבש הדו"ח כולו.

אופיר אקוניס: וזה, פחות או יותר תהליך של כמה זמן?

מיכה לינדנשטראוס: אני מקודם הגדרתי זאת, זה יכול לקחת לפחות חודש אחרי קבלת התשובות.

יואל חסון: אותם מבוקרים שמקבלים את הטיוטות, הם מוגבלים בזמן?

מיכה לינדנשטראוס: בוודאי.

מיכה לינדנשטראוס: אנחנו כותבים להם – עליך להשיב תוך חודש ימים, לכל היותר.

מיכה לינדנשטראוס: אנחנו יכולים פה ושם להאריך את התקופות האלו, אם יש צורך, אם משכנעים אותנו שיש מקום להאריך, אם הסוגיה היא מיוחדת במינה עם כל מה שקשור.

מיכה לינדנשטראוס: אנחנו לא מעט פעמים נעתרים.

יואל חסון: חבר הכנסת אדרי, בבקשה.

יעקב אדרי: אדוני המבקר, יש לי שאלה שאני לא יודע איך לשאול אותה, בנושא של אנשים שלא נמצאים אתנו.

יעקב אדרי: האם הנושא נלקח בחשבון, אני מתאר לי שכן.

מיכה לינדנשטראוס: אני רוצה לומר לך, נלקח בחשבון.

מיכה לינדנשטראוס: זה ברור.

מיכה לינדנשטראוס: זה הלב של העניין.

מיכה לינדנשטראוס: הלב של העניין.

מיכה לינדנשטראוס: שנית, רציתי לומר – תראה, יושב פה ממולי מר לוי, נחום לוי.

מיכה לינדנשטראוס: נחום לוי היה בעבר איש משטרת ישראל.

מיכה לינדנשטראוס: השתחרר בדרגת ניצב משנה מהמשטרה, בצאתו לפנסיה.

מיכה לינדנשטראוס: אנחנו קלטנו אותו אצלנו והוא עובד במשרד המבקר כאחד מעוזריו של המבקר.

מיכה לינדנשטראוס: נחום לוי ביקר את החלק הארי של המשפחות, של הקרבנות, שוחח אתם, כל משפחה בפני עצמה וקיבל מהם מידעים חשובים לנו ביותר, לצורכי הבדיקות שאנחנו עורכים בפרשה הזאת.

מיכה לינדנשטראוס: הביקורים האלה נערכו במשך תקופה של כמעט, תקן אותי נחום.

נחום לוי: חודש, חודש וחצי.

מיכה לינדנשטראוס: כחודש, חודש וחצי.

מיכה לינדנשטראוס: כל משפחה שיכולנו לבקר – ביקרנו.

מיכה לינדנשטראוס: בכל רחבי ישראל.

אופיר אקוניס: מדברים על טלפונים, אס.

אופיר אקוניס: אמ.

אופיר אקוניס: אסים, צילומים, דברים כאלו?

נחום לוי: פגישות, פגישות.

מיכה לינדנשטראוס: אנחנו מדברים כרגע על פגישות.

אופיר אקוניס: הרי היתה חלופת אמירות, לפני האסון הנורא הזה.

נחום לוי: כל מידע שהם אמרו לנו.

נחום לוי: כל מידע שהם יכלו להעביר לנו.

יואל חסון: חברת הכנסת סולודקין, בבקשה.

מרינה סולודקין: האם ניתחתם איך זה קרה שמדינה מפותחת כמו מדינת ישראל, רמת הכבאות היתה כמו בעולם השלישי.

מרינה סולודקין: גם מבחינת הציוד, גם שלא היה מטה מרכזי וגם שייכות למשרד הפנים.

יואל חסון: לא נכנסים לממצאים אבל בכל זאת.

מיכה לינדנשטראוס: אנחנו קצת מתלבטים, אנחנו מתלבטים, אם אנחנו ניכנס לגופם של דברים, כי אנחנו נמצאים על-פי המצב החוקי, בכך שאני נותן לכם דין וחשבון בעצם על מה אנחנו עושים כרגע, במה אנחנו עוסקים כרגע.

מיכה לינדנשטראוס: לא על המהות, לא על התוצאות וכל הדברים האלה.

מיכה לינדנשטראוס: מערך הכיבוי נבדק בצורה יסודית על-ידי צוות מיוחד במשרדנו.

בעז ענר: אני רוצה להוסיף שמבקר המדינה בדו"חות קודמים שלו, הצביע על היעדר פיקוד ושליטה מרכזיים, על איגודים גיאוגרפיים שלא עובדים יחדיו.

בעז ענר: הסוגיות האלו עלו.

בעז ענר: ביתר עוצמה הם עולים עכשיו בבדיקה שלנו.

יואל חסון: תודה.

יואל חסון: מר זלצר, בבקשה.

יעקב זלצר: אני מבקש להדגיש כאן כמה דברים שהם עלו מהדיון.

יעקב זלצר: אני רוצה לומר, בשונה מדו"ח מבקר המדינה השנתיים, שגם הגופים המבוקרים מגישים את הערותיהם אלינו ואנחנו קוראים לזה הערות ראש הממשלה לדו"ח, זה מתפרסם יחד עם דו"ח מבקר המדינה, שחלקו המשמעותי הוא בערך תהליך של תיקון ליקוי כבר בשלב הזה של ההערות.

יעקב זלצר: על-פי החוק הזה, ואני חושב שהוא לא טוב, אני חושב שבחוק הזה, אין אפשרות לנו להגיב את הערות הגופים המבוקרים, והם אמנם מגישים אותו לדו"ח, למבקר עצמו, לנו אין מעורבות בכלל בתהליך הזה ומה שמבקר המדינה מקבל – מקבל, ומה שהוא איננו מקבל – איננו מקבל.

יעקב זלצר: וזה, אני רוצה שיודגש, שזה בשונה, בעיני הוא דבר לא טוב, לא נכון ודעתי אין צורך לעשות הבחנה בין דו"חות מיוחדים, נפרדים, כאלו ואחרים.

יעקב זלצר: כל דו"ח צריך שיהיה את הדו"ח, כי הרי בסופו של דבר המבקר מבקר, הגוף המבוקר עונה ומה שהמבקר מחליט לקבל פה אז הוא מקבל, מה שהוא מחליט לא לקבל, הוא לא מקבל.

יעקב זלצר: צריך שיהיה גורם נוסף, כפי שקיים בדו"ח מבקר המדינה, שהוא יפרסם את הערות הגופים המבוקרים, יחד עם הדו"ח.

יעקב זלצר: יונח על שולחן הכנסת.

יואל חסון: תודה.

יואל חסון: אני מודה לך על הדברים.

יואל חסון: זה תיקוני חקיקה שצריך להחליט עליהם אם הולכים עליהם או לא, זה קצת מורכב.

יואל חסון: בסדר, אני מבקש לסכם את הדיון.

יואל חסון: מישהו רוצה להוסיף משהו, לפני שאני מסכם?

יואל חסון: אני רוצה לומר כך, אני קודם כל שמח ומודה למבקר על העדכון הזה, העדכון הזה שנתת לכנסת.

יואל חסון: העדכון הזה שנתת גם באמצעותנו לציבור.

יואל חסון: אני חושב שאנשים רבים רוצים ורצו לדעת את סטאטוס הבדיקה ואת סטאטוס עבודת המבקר בתחום הזה.

יואל חסון: אני חושב שהתקבלו כאן תשובות.

יואל חסון: אני חושב שקיבלנו כאן גם מושג כלשהו לגבי, ודאי היקף הבדיקה וגם אולי על משמעויות הבדיקה ואתה בעצמך אמרת, על הדברים הקשים שלכאורה קיימים כרגע ואני רוצה לומר גם לכל מי שצופה בנו וגם לכל מי שיש לו עניין בדבר הזה.

יואל חסון: אני חושב שגם אתה, אדוני מבקר המדינה, וגם הוועדה לביקורת המדינה, לא תשקוט ולא תנוח עד שהאמת תצא לאור ונדע באמת מה הוביל גם לאסון הנורא הזה, גם לפגיעה הקשה באנשים שבאמת קיפחו את חייהם באירוע המצער הזה וגם מי כשל ומי פעל ומי לא עשה את מה שהיה צריך לעשות ולא לקח על עצמו את האחריות בזמן המתאים ולא עשה את מה שהיה צריך לעשות ואתה, אדוני מבקר המדינה, באמת אמון, אני מאמין ויודע, על כולנו, שאתה וצוותך תעשו את העבודה הנאמנה ואני מקווה מאוד שבתוך חודשים ספורים ביותר, תוצג האמת לציבור הישראלי ולמשפחות.

יואל חסון: תודה רבה לכם על ההשתתפות.